Komisjoni määrus (EÜ) nr 2813/2000,

21. detsember 2000,

millega kehtestatakse nõukogu määruse (EÜ) nr 104/2000 üksikasjalikud rakenduseeskirjad teatavate kalandustoodete eraladustusabi andmise kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta, [1] eriti selle artikli 25 lõiget 6,

ning arvestades järgmist:

(1) Määruses (EÜ) nr 104/2000, millega alates 1. jaanuarist 2001 tunnistatakse kehtetuks nõukogu määrus (EMÜ) nr 3759/92, [2] on sätestatud, et tootjaorganisatsioonid saavad eraladustusabi määruse (EÜ) nr 104/2000 II lisas loetletud toodetele. Ühenduse müügihinna kehtestamise tõttu erinevad kõnealused eeskirjad eelmisest kavast, mis sätestati määrusega (EMÜ) nr 3759/92 ja komisjoni 12. juuli 1994. aasta määrusega (EÜ) nr 1690/94, millega kehtestatakse teatavatele kalandustoodetele eraladustusabi andmist käsitleva nõukogu määruse (EMÜ) nr 3759/92 üksikasjalikud rakenduseeskirjad. [3] Silmas pidades kõnealuseid muudatusi, tuleks määrus (EÜ) nr 1690/94 asendada.

(2) Tootjaorganisatsioonid peaksid osalema eraladustusabi mehhanismi rakendamisega seotud kulude katmisel, mistõttu abisumma tuleks kindlaks määrata ladustamisega seotud tegelike tehniliste ja rahastamiskulude põhjal. Tehnilised kulud tuleks määratleda kõnealuse mehhanismi rakendamise käigus tekkivate vahetute kulude alusel. Selleks et vältida tööstuse koormavaid teabenõudeid ja keerukaid aastaarvutusi, peaksid rahastamiskulud olema kindlasummalised kulud, mida korrigeeritakse intressimääraga, mis on kindlaks määratud kooskõlas nõukogu 2. augusti 1978. aasta määruse (EMÜ) nr 1883/78 (millega kehtestatakse üldeeskirjad sekkumiste finantseerimiseks Euroopa Põllumajanduse Arendus- ja Tagatisfondi tagatisrahastust, [4] viimati muudetud määrusega (EÜ) nr 1259/96 [5]) artikliga 5.

(3) Selleks et tagada toote kvaliteet ja hõlbustada selle realiseerimist turul, tuleks kehtestada nõuded eraladustusabi saava tegevuse ning vaatlusaluste toodete ladustamise ja turule tagasisaatmise kohta.

(4) Tavaliste konkurentsitingimuste tagamiseks määrusega (EÜ) nr 104/2000 lubatud kõikumist kasutatavate tootjaorganisatsioonide vahel on vaja kehtestada muude sekkumismehhanismidega vastavuses olevad kohaldamiseeskirjad. Seetõttu tuleks kohaldada komisjoni 15. novembri 2000. aasta määrust (EÜ) nr 2509/2000, millega kehtestatakse nõukogu määruse (EÜ) nr 104/2000 üksikasjalikud rakenduseeskirjad teatavate kalandustoodete turult kõrvaldamisega seotud rahalise hüvitise andmise kohta [6].

(5) Kontrolli tõhustamiseks peaksid abisaajad olema kohustatud pidama laoarvestust ja edastama kõnealuse teabe liikmesriigile. Mehhanismi nõuetekohaseks juhtimiseks piisab sellest, kui laoarvestust peetakse minimaalse ladustamisaja jooksul.

(6) Tuleb sätestada eraladustusabi maksetaotluste esitamise ja ettemaksete tegemise kord ning asjakohase tagatise suurus.

(7) Käesoleva määrusega ettenähtud meetmed on kooskõlas kalandustooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Eraladustusabi suurus määratakse kindlaks määruse (EÜ) nr 104/2000 artikli 38 lõikes 2 sätestatud korras enne iga kalandusaasta algust.

Eraladustusabi määratakse kindlaks kaaluühiku kohta, võttes aluseks määruse (EÜ) nr 104/2000 II lisas loetletud toodete netokaalu.

2. Abisumma arvutatakse kõnealuste toodete ladustamise hädavajalike toimingute tegelike tehniliste ja finantseerimiskulude alusel, mis ühenduses eelmise kalandusaasta jooksul registreeritud on.

3. Tehnilised kulud on:

a) energiakulud;

b) ladustamise ja laost väljaandmisega seotud tööjõukulud;

c) pakkematerjalikulud;

d) lossimiskohast ladustamiskohta transportimise kulud.

4. Finantseerimiskulud on kindlasummalised kulud, milleks on 10 eurot ühe tonni kohta aastal 2001. Edaspidi korrigeeritakse kindlasummalist kulumäära igal aastal määruse (EMÜ) nr 1883/78 artiklis 5 sätestatud korras kehtestatud intressimääraga.

5. Asjaomaseks kalandusaastaks kindlaksmääratud eraladustusabi summat kohaldatakse kõikide toodete suhtes, mille ladustamine algas kõnealusel aastal, sõltumata ladustamisaja lõpust.

Artikkel 2

1. Eraladustusabi saamiseks tuleb asjaomaseid tooteid ladustada ja turule tagasi saata vastavalt lõigetes 2 ja 3 kehtestatud tingimustele.

2. Tooteid ladustatakse vähemalt 15 päeva alates lattu saabumise kuupäevast.

Tooteid säilitatakse tingimustes, mis ei halvenda nende kvaliteeti. Seetõttu peavad tooted olema ladustatud sobivates seadmetes, kus ladustamistemperatuur ei ületa –18oC, piiramata seejuures liikmesriikides kehtivate rangemate nõuete või kaubandusstandardite kohaldamist.

Tooteid ladustatakse vähemalt viietonniste ühtlaste partiidena, sugukonda Penaeidae kuuluvaid krevette ühetonnise partiina.

3. Tooted tuuakse tagasi turule liikidelt ühtlaste partiidena ja vastavalt igas liikmesriigis kehtivatele toiduainete turustamisega seotud õigusaktidele.

Artikkel 3

Määruse (EÜ) nr 2509/2000 artikli 2 lõikeid 1, 2 ja 3 ning artiklit 3 kohaldatakse määruse (EÜ) nr 104/2000 artikliga 25 ettenähtud eraladustusabi käsitleva korra suhtes mutatis mutandis.

Artikkel 4

1. Liikmesriigid kehtestavad järelevalvesüsteemi, tagamaks, et tooted, mille eest eraladustusabi on taotletud, oleksid abikõlblikud.

2. Tootjaorganisatsioonid tagavad, et abisaajad peavad artikli 2 lõike 2 esimeses lõigus osutatud minimaalsel ladustamisajal laoarvestust ladustatavate toodete kõikide kategooriate kohta.

3. Tootjaorganisatsioonid edastavad igal kuul asjaomasele liikmesriigile ladustatavate toodete ladustamise kuupäeva, liigid, kategooria ja koguse.

Artikkel 5

1. Tootjaorganisatsioonile makstakse eraladustusabi alles siis, kui asjaomase liikmesriigi pädev asutus on kindlaks teinud, et kogused, mille eest abi taotletakse, ei ületa määruse (EÜ) nr 104/2000 artikli 25 lõikes 4 sätestatud kogust ning on ladustatud ja seejärel turule tagasi saadetud kooskõlas käesoleva määrusega.

2. Asjaomane tootjaorganisatsioon esitab eraladustusabi taotlused liikmesriigi pädevatele asutustele nelja kuu jooksul pärast kalandusaasta lõppu.

3. Siseriiklikud asutused maksavad eraladustusabi välja kolme kuu jooksul pärast asjaomaselt tootjaorganisatsioonilt kogu maksetaotluse saamist.

Artikkel 6

Liikmesriik teeb asjaomase tootjaorganisatsiooni taotlusel eraladustusabi igakuise ettemakse nende koguste eest, mille kohta kõnealusel kuul taotlus on esitatud, tingimusel et tootjaorganisatsioon on esitanud tagatise, mis on 105 % ettemakse summast.

Ettemaksed arvutatakse lisas sätestatud viisil.

Artikkel 7

Määrus (EÜ) nr 1690/94 tunnistatakse kehtetuks.

Artikkel 8

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Seda kohaldatakse 1. jaanuarist 2001.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 21. detsember 2000

Komisjoni nimel

komisjoni liige

Franz Fischler

[1] EÜT L 17, 21.1.2000, lk 22.

[2] EÜT L 388, 31.12.1992, lk 1.

[3] EÜT L 179, 13.7.1994, lk 4.

[4] EÜT L 216, 5.8.1978, lk 1.

[5] EÜT L 163, 2.7.1996, lk 10.

[6] EÜT L 289, 16.11.2000, lk 11.

--------------------------------------------------

LISA

+++++ TIFF +++++

--------------------------------------------------